Vennerne gør det samme

Oliver Maxwell har ligesom flere af sine britiske venner i Danmark landet besluttet sig for, at han vil have dobbelt statsborgerskab efter folkeafstemningen i Storbritannien den 23. juni i år, hvor et flertal stemte for at forlade EU - også kaldet Brexit.

- Næsten alle, som jeg kender, der er britiske og har mulighed for at tage et andet statsborgerskab, gør det nu, siger Oliver Maxwell.

Indfødsretskontoret oplyser til DR Nyheder, at det til og med november 2016 har modtaget 394 ansøgninger fra britiske statsborgere. I samme periode sidste år var antallet 64.

Læs også : Briter i Spanien smider tøjet i kampen mod Brexit

Og det er ikke bare herhjemme, at der er sket en stigning i antallet af britiske ansøgere. Oliver Maxwell nævner i flæng britiske venner, der har søgt om nye pas i andre EU-lande.

- Min veninde Ellen bliver irsk, og hendes mand Paul er blevet fransk. Rowen bliver svensk, og Harriet bliver dansk, siger Oliver Maxwell, mens han på sin mobiltelefon kigger på listen over venner på Facebook.

Sverige mest populær

I Irland oplyser Justitsministeriet til DR Nyheder, at der er sket en syvdobling af ansøgere i forhold til sidste år.

I Sverige, der er det mest populære EU-land at søge statsborgerskab i blandt briter, er der sket en tredobling i ansøgere fra Storbritannien.